Мы гъэм Къэбэрдей-Балъкъэрым сабий гъэсапIэу 6 къыщрагъэжьэнущ
Апхуэдэ унафэ къыщащтащ республикэм и Премьер-министр Хьэсанэ Руслан, абы и къуэдзэ Портэ Галинэ, егъэджэныгъэмрэ щIэныгъэмкIэ, экономикэ зыужьыныгъэмкIэ министрхэу Семэн Пщыкъан, Мусуков Алий, ухуэныгъэмрэ архитектурэмкIэ министрым и къалэнхэр зыгъэзащIэ КхъуэIуфэ Иринэ, къэралыр зыхуейхэм папщIэ заказхэр хэгуэшэнымкIэ къэрал комитетым и унафэщI ДзыхьмыщI Артур сымэ ядригъэкIуэкIа зэIущIэм. Абы щызэпкърахащ УФ-м и Президент Путин Владимир и Указым зэрыщыжиIэм хуэдэу, щIыпIэхэр сабий гъэсапIэхэмкIэ ирикъуу къызэгъэпэщыным теухуауэ лэжьыпхъэхэр.
Зи школ кIуэгъуэ мыхъуахэр щIыналъэхэм зэрыщагъэхьэзыр щIыкIэр егъэфIэкIуэным хыхьэу, федеральнэ бюджетым щыщ субсидиеу сом мелуан 507,97-рэ Къэбэрдей-Балъкъэрым хухахынущ. Хьэсанэ Руслан зэрыжиIамкIэ, республикэр а Iуэхум сом мелуани 126,99-кIэ хэувэнущ. ЗэIущIэм щагъэбелджылащ мы гъэм и ещанэ кварталым и кIэм, еплIанэм и пэм зыщIадзэну ухуэныгъэхэр. Ахэр 6 мэхъу.
КхъуэIуфэ Иринэ къызэрыхигъэщамкIэ, проект-сметэ тхылъхэр мыгувэу хьэзыр хъунущ.
Сабий гъэсапIэщIэхэр Налшык къалэм, Аруан, Дзэлыкъуэ, Прохладнэ, Тэрч, Шэрэдж районхэм щаухуэнущ.
КъБР-м и Iэтащхьэмрэ
Правительствэмрэ я
пресс-IуэхущIапIэ.
